জ্বালা গুট্টার বিরুদ্ধে ভয়ঙ্কর অভিযোগ আনলেন এক ব্যক্তি। বার বারই দেশের প্রধানমন্ত্রী নরেন্দ্র মোদীর বিরুদ্ধে সমালোচনায় মুখর হতে দেখা যায় ব্যাডমিন্টন তারকাকে। সেইজন্যই তাঁর বিরুদ্ধে ওই ব্যক্তি অভিযোগ করেন, তিনি দেশদ্রোহী এবং তাঁর মা ইয়েলান গুট্টা জন্মসূত্রে চৈনিক।



ক্রুদ্ধ জ্বালা গুট্টার পরপর টুইট
বার বার জ্বালাকে সোশ্যাল মিডিয়ায় ওই ব্যক্তি আক্রমণ করায় মেজাজ হারান ব্যাডমিন্টন তারকা নিজেও। তিনি অভিনব কায়দায় নিজের বিরুদ্ধে ওঠা অভিযোগের জবাব দিলেন। টুইটারে একটি ভিডিও পোস্ট করেন জ্বালা, যেখানে তাঁকে তাঁর মায়ের সঙ্গে গান গাইতে দেখা যায়।
এর আগে সিধু চৌধুরি নামের ওই ব্যক্তি বিস্ফোরক ভঙ্গিতে জ্বালাকে আক্রমণ করে নিজের সোশ্যাল মিডিয়া অ্যাকাউন্টে লেখেন, ‘‘আপনার মা চিন দেশীয়, তাই প্রত্যেকবার আপনি মোদীর বিরোধিতা করেন।’’ তার পরে জবাব দিয়ে জ্বালা পর পর টুইটে লিখতে থাকেন, ‘‘কোনও কিছু লেখার পূর্বে দ্বিতীয়বার ভাবুন।’’ পরের টুইটে সুন্দরী লেখেন, ‘‘যখন আপনি আমার মা-কে টেনে আনছেন, তা হলে আমার এই মূর্তি দেখার জন্য প্রস্তুত হন।’’
জ্বালা পরের টুইটে আরও লেখেন, ‘‘প্রথমত, আপনার উপর আমি সমস্ত শ্রদ্ধা হারিয়ে ফেলেছি। কোনও কিছু প্রশ্ন থাকলে সোজা আমাকে জিজ্ঞাসা করুন। সব প্রশ্নেরই আপনি যে উত্তর পাবেন, এরকমটা মোটেও নয়।’’ সঙ্গে সংযোজন, ‘‘আপনি আপনার মানসিক ভারসাম্য হারিয়ে ফেলেছেন। আপনাকে খুব শীঘ্রই ব্লক করা হবে। মূর্খ লোকেদের কাজ কমই থাকে।’’ এরপরেই নিজের মায়ের সঙ্গে একটি ভিডিও পোস্ট করেন জ্বালা গুট্টা। সেই ভিডিওয় জ্বালাকে দেখা যায় চিনা ভাষায় গান গাইতে।
দেখুন সেই ভিডিও...

সোশ্যাল মিডিয়ায়, সেলিব্রিটিদের ব্যক্তিগত আক্রমণ করা এখন রীতিমতো ট্রেন্ড। জ্বালা গুট্টা কাণ্ড সেই ঘটনাই আরেকবার প্রকাশ্যে আনল।